Les Remparts d'Antibes | Loer Toer
Côte d'Azur, Frankryk July 22, 2013 Leave a comment
As Les Remparts, die ikoniese deel van Antibes, 'n ou man was sou hy die nuuskierige toeris ironies aankyk en sê, "Wee' jy, jy gaan my nooit kleinkry nie – die baard van my geskiedenis strek die verte in." Seker soos die meeste kusdorpe aan die Middellandse See.
Les Remparts is drie hoofgeboue, onder andere – die vesting toring; die katedraal en Huis-Grimaldi. Van hier af kan jy Fort Carré sien, aan die westerse kant van die hawe. Verder, die Alpes Maritime, veral mooi in die winter, wat die hele Côte d'Azur omring.
Les Remparts is eerder "vesting" en nie soseer 'n kasteel se bolwerke nie. Die toring is in 1680 deur die argitek Niquet opgerig onder toesig van Vauban wat die hele suide van Frankryk veiliger gemaak het. Die katedraal is barok en rus op die fundasies van Griekse en Romeinse tempels. Die grond waar Huis-Grimaldi gebou is, is in die laat 1300's in 'n onderhandeling met die pous van Avignon bekom.
Elke klippie het 'n storie. Met die uitbou van die seiljaghawe, Port Vauban, kom hulle af op skerwe keramiek, potte, amfora, vanaf die sesde tot die derde eeu voor Christus. Antipolis, wat die naam toe was, was alreeds 'n gevestigde en bedrywige kusdorp wat roem op die inlê van vis. Pliny, (23 – 79 n. C) die Romeinse historikus, noem Antipolis in dié verband.
Na die Tweede Wêreldoorlog vestig Pablo Picasso hom vir 'n paar jaar in Huis-Grimaldi voordat hy Vallauris en uiteindelik Mougins toe is. Vandag is Huis-Grimaldi die Picasso-museum wat tekeninge, skilderye en keramiek van die kunstenaar uitstal. Dit is nogal 'n oomblik om in die grootvensterstudio te staan en te dink, Hier het hy in die somers van die suide kaalbors geskilder.
Die Picasso-museum in Huis Grimaldi
Op die balkon van die museum is daar werke deur ander kunstenaars – 'n klein ystervarkie deur Miro, onder andere. Een werk – en ek het nie die naam van die kunstenaar nie – wat 'n stapel stukke van die verlede voorstel. Die stapel wat Antibes is. Mens kyk ver oor die see.
"… die stapel wat Antibes is…"
'n Beeld wat ver kyk
Les Remparts, die fokale punt van die vieille ville van Antibes, die deurwinterde ou man, bebaard en gemoedelik vertel sy storie tussen twee dames uit die belle epoque, die bejaarde hertoginne Nice en Cannes.
Beelde: Les Remparts – gofrance.about.com; Foto's deur Willem
Tagged: Afrikaans, Antibes, Côte d'Azur, Frankryk, Grieke, Grimaldi, keramiek, Romeine, Vauban, Will van der Walt, Willem van der Walt